送朱伯原博士赴太學
作者：程俱
朝代：宋

paragraphs: 朱公将赴成均時，炎炎六月雲峰奇。
閶門鼓聲催畫鷁，陂塘菡萏方華滋。
朝雲回首暮雲合，汗青嵬磊扃巖扉。
先生顧此重惜去，片帆未肯乘風飛。
賤子乃前致以詞，誠知去魯心遲遲。
丈夫出處會有時，從來猿鶴焉能知。
醇儒况復生盛世，終老巖穴将何爲。
公其去矣莫迴首，君王仄席思賢久。
公懷慷慨善哉言，挽舟便出楓橋口。